Okresná prokuratúra Nitra 
Damborského 1, 949 99 Nitra 1

Sp. zn. : 1 Pv 11/12/4403	Nitra, 3.10.2012
EEČ : 2-32-136-2012

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
ako matka maloletej XXXXX, nar. XXXXX, bytom u starej matky XXXXX v XXXXX, hoci má k tejto vyživovaciu povinnosť priamo zo Zákona o rodine a rozsudkom Okresného súdu v Nitre č. k. XXXXX zo dňa 11.08.2006, právoplatným dňa 21.09.2006, ktorým bola maloletá zverená do náhradnej osobnej starostlivosti XXXXX, bola  zaviazaná prispievať na jej výživu sumou vo výške 30% zo sumy životného minima na nezaopatrené neplnoleté dieťa od 01.07.2006, ktorú je povinná platiť vždy do 15-taho dňa v mesiaci vopred do rúk XXXXX, od 01.09.2011 si túto povinnosť neplnila a do 31.08.2012 dlhovala na výživnom sumu vo výške 209,30,Eur,

lebo zanikla trestnosť činu
Odôvodnenie:

Poverený príslušník Obvodného oddelenia PZ Vráble uznesením sp. zn. XXXXX zo dňa 03.01.2012 podľa § 199 odsek 1 Trestného poriadku začal trestné stíhanie a následne uznesením rovnakej sp. zn. zo dňa 19.06.2012 podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1 Trestného zákona na skutkovom základe opísanom vo výroku tohto uznesenia a po vykonaní skráteného vyšetrovania predložil vyšetrovací spis prokurátorovi spolu s návrhom na zastavenie trestného stíhania podľa § 215 odsek 1 písmeno h) Trestného poriadku.
 Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Podľa § 86 písmeno a) Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Preskúmaním vyšetrovacieho spisu som zistila, že obvinená XXXXX neprispievala na výživu maloletej XXXXX v období od 01.09.2011 a do 31.08.2012 dlhovala do rúk jej starej matky, ktorej bola maloletá zverená do náhradnej osobnej starostlivosti, sumu vo výške 209,30,- Eur. 
Z výpovede svedkyne - poškodenej XXXXX č. l. 16 sp. zo dňa 05.09.2012 vyplýva, že dňa 10.07.2012 obdržala od XXXXX  poštovou poukážkou sumu 230,- Eur. Tým považuje dlžné výživné za uhradené. 
Na č. l. 18 - 19 sp. sa nachádza  fotokópia predmetnej poukážky podacie č. 32124 podanej na pošte Žilina 2. 
Vzhľadom na to, že z predmetného vyšetrovacieho spisu vyplýva, trestný čin nemal trvalo nepriaznivé následky a obvinená XXXXX vyživovaciu povinnosť za obdobie od 01.09.2011 do 31.08.2012 dodatočne splnia v plnej výške, rozhodla som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Erika Kučerová
prokurátorka